Diari Oficial de la Generalitat Valenciana


Sumari del DOGV 6729, del 07-03-2012 (2012/2220)

RESOLUCIÓ de 28 de febrer de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació de l'acord de col·laboració entre Aena Aeropuertos, SA, i el Consell Valencià de l'Esport de la Generalitat per a la cessió de l'ús d'instal∙lacions esportives de l'aeroport de València.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6729

Data del DOGV
:   07-03-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/2220


Data del document
:   28-02-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 28 de febrer de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació de l'acord de col·laboració entre Aena Aeropuertos, SA, i el Consell Valencià de l'Esport de la Generalitat per a la cessió de l'ús d'instal∙lacions esportives de l'aeroport de València. [2012/2220]
Aena Aeropuertos, SA i el Consell Valencià de l'Esport han subscrit, després de la tramitació prèvia reglamentària, el 23 de desembre de 2011, l'acord de col·laboració per a la cessió de l'ús d'instal·lacions esportives de l'aeroport de València.
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 108/2012, i que figura com a annex d'esta resolució.
València, 28 de febrer de 2012.- La directora general del Secretariat del Consell i Relacions amb les Corts: Mª Teresa Lleó Alonso.
Acord de col·laboració entre Aena Aeropuertos, SA i el Consell Valencià de l'Esport de la Generalitat Valenciana, per a la cessió de l'ús d'instal·lacions esportives de l'aeroport de València
València, 23 de desembre de 2011
Reunits
D'una banda, Jesús Fernández Rodríguez, en qualitat de director de l'Assessoria Jurídica i Gestió Patrimonial d'Aena Aeropuertos, SA (d'ara en avant AASA), CIF T10933429, amb domicili als efectes d'este conveni a Madrid, carrer d'Arturo Soria, 109 (CP 28354), en nom i representació de la societat esmentada, en virtut del poder mercantil atorgat pel conseller delegat d'esta en data 29 de novembre de 2011, davant del notari de Madrid Javier Barreiros Fernández, amb el número 1343 del seu protocol.
I d'una altra, Rafael Ripoll Navarro, en qualitat de vicepresident del Consell València de l'Esport (CVE), entitat creada mitjançant la Llei 3/2006, de 12 de maig, de la Generalitat (DOCV núm. 5260, de 17.05.2006), amb domicili social a la ciutat de València, carrer del Professor Beltrán Báguena, 5, planta 3a, i CIF número O1867584Y, en virtut de les competències atribuïdes per la Resolució de 31 de març de 2011, de la Presidència del Consell València de l'Esport, sobre delegació de firma de determinades funcions en la Vicepresidència i en altres unitats administratives del Consell Valencià de l'Esport.
Ambdues parts manifesten actuar amb capacitat jurídica plena per a l'atorgament d'este acord de col·laboració i en virtut d'això,
Exposen
1. Que Aena Aeropuertos, SA ha sigut creada en virtut del que disposa el Reial Decret Llei 13/2010, de 3 de desembre, i se subroga en el lloc d'Aena en la gestió dels aeroports civils d'interés general.
2. Que el CVE té encomanades les funcions de foment, promoció i desenrotllament de l'esport dins de l'àmbit de la Comunitat Valenciana.
3. Que Aena Aeropuertos, SA és propietària d'una parcel·la ubicada en terrenys de l'aeroport de València, la superfície aproximada de la qual és de 357.731 m². Les característiques i ubicació de la parcel·la es detallen en els plànols de l'annex I i l'annex II d'este acord, on se situen les següents instal·lacions esportives utilitzades per a la pràctica del golf, descrites de forma no exhaustiva:
- Camp de golf de 9 clots, 3 clots curts i camp de pràctiques.
- Club Social del Real Club de Golf Manises, que inclou aparcaments, recepció, oficines, cafeteria restaurant, piscina, vestuaris, magatzem de material de joc i locals de manteniment, jardineria, taller i magatzem de maquinària, etc.
4. Que els terrenys i instal·lacions esmentats formaven part del que va ser la base aèria de Manises de l'exèrcit de l'aire espanyol, i van ser adquirits al Ministeri de Defensa pel Ministeri de Foment per a adscriure'ls a Aena en data 1 de novembre de 2005, i han estat ocupats pel Real Club de Golf Manises des de 1954, si bé esta ocupació s'ha realitzat sense cap títol jurídic atorgat per un acord o contracte subscrit amb Aena ni amb Aena Aeropuertos, SA, i sense que es tinga constància del títol jurídic que poguera tindre amb l'exèrcit de l'aire.
5. Que a la parcel·la esmentada hi ha un pou d'aigües subterrànies que en l'actualitat està en tràmit de regularització davant de la Confederació Hidrogràfica del Xúquer.
6. Que Aena Aeropuertos, SA i el CVE consideren d'utilitat per a ambdues institucions la col·laboració en l'àmbit específic en les funcions de foment, promoció i desenrotllament de l'esport, als terrenys del camp de golf, les infraestructures i instal·lacions del qual són propietat d'Aena Aeropuertos; i no existix cap acord, compromís o contracte amb cap empresa, club de golf o qualsevol altra entitat.
Per tot això, ambdues parts estimen necessari subscriure este acord, d'acord amb les següents
Estipulacions
Primera. L'objecte d'este acord és establir el marc de col·laboració per a la cessió d'ús a favor del CVE del terreny i les instal·lacions esportives d'Aena Aeropuertos, SA, existents a l'aeroport de València, que es descriuen en l'annex II d'este acord.
La cessió d'ús de terrenys i instal·lacions comporta la percepció per part d'Aena Aeropuertos, SA, a càrrec de l'entitat gestora, de la quantia corresponent a la recuperació de les inversions de millora i reestructuració del camp de golf realitzades per Aena el 2006. Les inversions realitzades per Aena en este concepte van ascendir a un total de 1.700.000 €, cosa que comporta que l'entitat gestora abonarà anualment a Aena Aeropuertos, SA, per mitjà del pagament a l'aeroport de València durant cada un dels 15 anys de duració inicial d'este acord, la quantitat de 113.333,33 €.
Esta cessió inclourà l'ocupació i l'ús temporal dels terrenys i instal·lacions, reservant-se Aena Aeropuertos, SA les facultats corresponents al nu propietari, sense que en cap cas comporte la cessió de les facultats de domini d'Aena Aeropuertos, SA. No obstant això, Aena Aeropuertos, SA realitzarà les actuacions necessàries i exercirà les potestats de domini que li corresponguen quan siga necessari per al compliment d'este acord.
Segona. El CVE cedirà la gestió de les instal·lacions a una empresa o entitat diferent d'este, sempre que esta gestió tinga com a fi l'ús públic de les instal·lacions esmentades i es duga a terme sense que el CVE tinga dret a percebre cap contraprestació.
A estos efectes, s'entendrà que es dóna ús públic a les instal·lacions quan qualsevol practicant federat de golf que ho desitge, encara que no tinga la condició de soci de l'entitat gestora, puga utilitzar les instal·lacions segons les normes esportives estatals, autonòmiques i federatives en uns termes i condicions raonables i no discriminatòries.
En cas contrari, Aena Aeropuertos, SA, i el CVE hauran de renegociar les condicions d'este acord.
En qualsevol dels casos, el CVE facilitarà al gestor una còpia d'este acord, el contingut de la qual haurà d'acceptar-se expressament abans de fer efectiva la cessió.
Aena Aeropuertos, SA serà informada de qualsevol cessió de la gestió de les instal·lacions que es realitze i de l'acceptació del contingut d'este acord pel gestor.
Els terrenys i instal·lacions objecte de cessió no estan lliures de càrregues, ja que estan ocupats pel Real Club de Golf Manises, el qual hi està instal·lat a hores d'ara sense cap títol jurídic que empare esta ocupació. Per tal motiu, a partir del moment de la firma de l'acord, el CVE o l'entitat que assumisca la gestió, si pertoca, haurà de fer les gestions necessàries amb el Real Club de Golf Manises per a regularitzar la situació jurídica de l'ocupació, i haurà de consultar prèviament Aena Aeropuertos, SA, consulta que serà vinculant per al CVE o l'entitat gestora de les instal·lacions. Tant Aena Aeropuertos, SA com el CVE són aliens a les relacions jurídiques contractuals de l'entitat gestora amb qualssevol persones físiques o jurídiques i, per tant, no són responsables de les accions que puguen derivar-se, si pertoca, de les relacions jurídiques esmentades; tot això sense perjuí del que disposa l'estipulació tercera, paràgraf segon.
Tercera. El termini de duració d'este acord és de quinze (15) anys, que podrà prorrogar-se de forma tàcita per períodes quinquennals, amb una duració màxima de trenta (30) anys, llevat que qualsevol de les parts en denuncie el venciment amb sis mesos d'antelació.
En finalitzar el període de cessió i les pròrrogues, les instal·lacions seran tornades a Aena Aeropuertos, SA, lliures d'usuaris i sense obligacions contractuals amb qualssevol persones físiques o jurídiques en qui puga ser exigible la subrogació d'Aena Aeropuertos, SA, o si no n'hi ha, en les mateixes condicions actualment existents, i sense altres obligacions contractuals diferents de les que, si pertoca, es puguen derivar de la regularització de l'ocupació del Real Club de Golf de Manises en els termes esmentats en la clàusula anterior.
En este sentit, el CVE no assumix cap obligació que puga derivar-se de la situació descrita en l'expositiu 4t, relativa a la inexistència d'un títol jurídic atorgat mitjançant un acord o contracte entre el Real Club de Golf Manises i Aena o Aena Aeropuertos, SA.
Quarta. Als terrenys i instal·lacions cedits tan sols es podran realitzar activitats relacionades amb la pràctica del golf i amb els servicis que s'hi associen. A estos efectes, es consideren servicis associats a l'activitat del golf el de restauració i el de botiga d'objectes esportius relacionats amb el golf. Qualsevol altra activitat requerirà l'autorització prèvia per part d'Aena Aeropuertos, SA.
Quinta. Tots els tributs, tarifes, taxes, impostos, etc. que graven el terreny i les instal·lacions objecte de la cessió, així com els derivats de l'activitat i de la utilització de les instal·lacions, seran a càrrec de l'entitat que n'assumisca la gestió. En el cas que per la seua naturalesa siguen presentats al cobrament a Aena Aeropuertos, SA, esta enviarà els documents de liquidació corresponents a l'entitat que assumisca la gestió de les instal·lacions, la qual estarà obligada a realitzar el pagament en el menor termini possible.
Sexta. Tots els servicis i subministraments que les instal·lacions necessiten per a un funcionament correcte seran, igualment, a càrrec de l'entitat que n'assumisca la gestió, així com totes aquelles despeses que s'originen pels conceptes de conservació i manteniment.
Sèptima. Aena Aeropuertos, SA es compromet a realitzar davant de la Confederació Hidrogràfica del Xúquer totes les gestions que calguen per a regularitzar la situació del pou d'aigües subterrànies existent, si bé, no es garantix el resultat final de les gestions esmentades, atés que este és competència de la Confederació Hidrogràfica indicada. En el cas que la utilització de les aigües subterrànies genere algun tipus de despesa, esta anirà a càrrec de l'entitat que assumisca la gestió de les instal·lacions.
En tot cas, Aena Aeropuertos, SA resoldrà a càrrec seu per mitjà de la solució tècnica que considere oportuna la situació del llac situat al recinte motiu d'este acord, atés que el seu estat actual dificulta el funcionament normal de l'aeroport de València, sense que se'n desprenga cap indemnització ni a favor del CVE, ni de l'entitat que haja pogut assumir-ne la gestió, ni del Real Club de Golf de Manises.
Octava. La gestió de les instal·lacions per l'entitat o empresa que es determine haurà de mantindre en tot cas el caràcter públic previst en este acord, igual que les subcontractes que puguen realitzar-se respecte a esta gestió. L'entitat que gestione la instal·lació subscriurà una pòlissa d'assegurança que garantisca la cobertura dels riscos inherents a l'ocupació.
El cessionari, o si pertoca, l'entitat gestora, haurà d'aportar la pòlissa o el certificat d'assegurances que haja subscrit l'entitat gestora, on Aena Aeropuertos, SA, ha de figurar com a assegurat addicional i tercer. Esta pòlissa haurà de cobrir, de manera suficient, tots els riscos derivats de l'objecte d'esta cessió i durant el període de vigència, en els termes següents:
- Pòlissa d'RC general, amb un límit de capital assegurat de 600.000 euros per sinistre.
- Pòlissa d'RC patronal, amb un límit d'indemnització de 150.000 euros.
Novena. L'empresa o entitat gestora de les instal·lacions anualment presentarà a la comissió mixta a què es referix la clàusula 12a la memòria corresponent, on obligatòriament s'inclouran:
a) Els pressupostos i comptes anuals auditats de tots els ingressos i despeses que es generen per qualsevol concepte relacionat amb l'activitat del camp de golf i els seus servicis.
b) Les activitats dutes a terme durant l'exercici vençut, les no realitzades i les previstes per a l'exercici següent, en compliment i desplegament d'este acord.
c) Les normes aplicades per a l'admissió dels abonats al camp de golf de Manises que no siguen socis del Club de Golf de Manises, les quals hauran de tindre el vistiplau de la comissió.
d) La planificació i/o agenda establida per a la utilització del camp, pels socis, abonats i usuaris en general que sol·liciten la utilització del camp de golf.
e) Les estadístiques i dades referides al sistema de captació esmentat de socis, abonats i usuaris en general.
f) Les estadístiques i dades referides al compliment de la planificació realitzada l'any anterior per a la utilització del camp.
g) Informació sobre les sol·licituds d'utilització del camp per part de no socis, incloent-hi abonats al camp de golf de Manises, que indique quantes de les sol·licituds esmentades no s'han pogut atendre i els motius de les denegacions.
La planificació i/o agenda establida per a la utilització del camp han de ser adequades al caràcter públic d'este i al seu aforament i viabilitat, segons els pressupostos aprovats anualment.
Aena Aeropuertos, SA es reserva el dret de demanar en qualsevol moment al CVE els informes i dades que considere necessaris per a comprovar que la gestió es realitza amb el caràcter públic que es pretén.
Deu. Seran motius de rescissió d'acord:
- Acord mutu de les parts.
- Incompliment de les obligacions establides en les clàusules anteriorment esmentades.
- Necessitats d'interés públic.
Onze. Per a la resolució de qualsevol discrepància que puga sorgir en relació amb la interpretació o execució d'este acord, ambdues parts se sotmeten als jutjats i tribunals de Madrid, renunciant expressament a qualsevol altre fur que puga correspondre'ls.
Dotze. A fi de realitzar un seguiment del compliment de l'acord i l'anàlisi de la memòria prevista en la clàusula 9a, es crea una comissió mixta Aena Aeropuertos, SA - Generalitat - entitat gestora, la qual es reunirà com a mínim dues vegades a l'any, i totes les que es consideren necessàries a petició d'una de les parts. Esta comissió estarà formada per dos membres en representació d'Aena Aeropuertos, SA, per dos membres pertanyents a la Generalitat Valenciana, i per altres dos membres en representació de l'entitat gestora.
En cas d'empat en una votació de la comissió, un dels dos membres d'Aena Aeropuertos, SA, que s'indicarà prèviament a la votació, tindrà el vot de qualitat, que serà el que decidirà el resultat de la votació.
A les reunions de la comissió podrà assistir, amb veu però sense vot, un representant de la Federació de Golf de la Comunitat Valenciana i un representant de l'Ajuntament de Manises. Les parts integrants de la comissió podran assistir a les reunions acompanyades d'un màxim de dos assessors en funció dels temes que s'hagen de tractar i amb la informació prèvia d'esta assistència a la resta de les parts.
Els membres de la comissió podran sol·licitar a l'entitat gestora tots els aclariments que estimen oportuns sobre el contingut de la memòria, i l'entitat gestora estarà obligada a facilitar-los.
Tretze. L'entrada en vigor d'este acord tindrà lloc en el moment en què es designe l'entitat que ha de gestionar les instal·lacions, i com a màxim en el termini de sis mesos des de la firma d'este acord.
Per Aena Aeropuertos: Jesús Fernández Rodríguez.
Pel Consell Valencià de l'Esport: Rafael Ripoll Navarro